**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-19-12050-15/18**

**Podgorica, 21.06.2019.**

Na osnovu članova 56 stav 1 tačka 6, 69 stav 1, 71 stav 1 tačka 1 i 40a Zakona o zaštiti podataka o ličnosti („Sl. list CG“ br. 79/08, 70/09, 44/12 i 22/17), u vezi sa Inicijativom za vršenje nadzora MUP-a Uprave policije CB Podgorica br.05-19-12050-1/18 od 20.12.2018.godine a postupajući po Prigovoru, br. 05-19-12050-13/18 od 25.04.2019. godine, koji je izjavljen od strane Crnogorskog elektrodistributivnog sistema -CEDIS doo Podgorica na Zapisnik o izvršenom nadzoru br.05-19-12050-12/18 od 15.04.2019.godine a imajući u vidu član 23 stav 2 Zakona o inspekcijskom nadzoru („Sl. list CG“ br. 052/16 od 09.08.2016) , Savjet Agencije za zaštitu ličnih podataka i slobodan pristup informacijama je na sjednici održanoj dana 03.06.2019. godine donio

**R J E Š E N J E**

**I Odbija se Prigovor br. 05-19-12050-13/18 od 25.04.2019. godine, koji je izjavljen od strane Crnogorskog elektrodistributivnog sistema - CEDIS doo Podgorica na Zapisnik o izvršenom nadzoru br.05-19-12050-12/18 od 15.04.2019.godine, kao neosnovan.**

**II Naređuje se CEDIS-u doo Podgorica, da se kamere instalirane na betonskom stubu kojim gazduje CEDIS na raskrsnici ul. Iva Andrića i IX Crnogorske brigade naselje Zagorič Podgorica koje vrše video nadzor javne površine uklone u roku od 15 dana od dana prijema ovog Rješenja.**

**III Subjekat nadzora- CEDIS doo Podgorica, odnosno odgovorno lice u subjektu nadzora dužno je, u roku od tri dana od isteka roka određenog za izvršenje mjere iz stava II ovog Rješenja pisanim putem obavijesti Agenciju da li su naređene mjere izvršene.**

**O b r a z l o ž e nj e**

Dana 20.12.2018.godine od strane MUP-Uprva policije CB Podgorica je Agenciji za zaštitu ličnih podataka i slobodan pristup informacijama podnesena Inicijativa za vršenje nadzora br. 05-19-12050-1/18 u kojoj je navedeno da su na betonskom stubu rasvjete koji se nalazi na raskrsnici ulica IX Crnogorske brigade i Iva Andrića, naselje Zagorič Podgorica postavljene kamere od strane N.N. lica kojim se snima javna površina.

Postupajući po navedenoj Inicijativi, izvršen je nadzor i shodno tome sačinjen Zapisnik o nadzoru, br.05-19-12050-12/18 od 15.04.2019.godine kojim je utvrđeno: da su na betonskom stubu na raskrsnici ul. Iva Andrića i IX Crnogorske brigade, naselje Zagorič Podgorica postavljene kamere od strane N.N. lica; da je nesporno da je betonski stub u vlasništvu CEDIS-a; da su postavljene kamere koje svojim opsegom zahvataju javnu površinu instalirane suprotno čl.35, 37 i 40 Zakona o zaštiti podataka o ličnosti. Subjektu nadzora je ukazano da se kamere instalirane na betonskom stubu kojim gazduje CEDIS na raskrsnici ul. Iva Andrića i IX Crnogorske brigade naselje Zagorič Podgorica koje vrši video nadzor javne površine uklone u roku od 15 dana od dana prijema Zapisnika.

Na predmetni Zapisnik, subjekt nadzora CEDIS doo Podgorica je blagovremeno izjavio Prigovor br. 05-19-12050-13/18 od 25.04.2019. godine. U Prigovoru se u bitnom navodi sljedeće: da je nesporno da je predmetni betonski stub u vlasništvu CEDIS-a kao i da se isti nalazi na privatnom posjedu ograđenom betonskom ogradom, a ne na javnoj površini; da video nadzor na predmetnom stubu nije u vlasništvu CEDIS-a već da je nezakonito postavljen od strane N.N. lica; da u predmetnom upravnom potupku CEDIS nije rukovalac zbirke ličnih podataka te u smislu odredaba ZIN-a nije ni subjekt nadzora te da se CEDIS u ovom postupku pojavljuje u svojstvu vlasnika objekta na kojem je instaliran video nadzor; da shodno tome nije u obavezi da pribavlja obavještenje iz čl.27 i saglasnost iz čl.28 ZZPL-a kao ni da utvrđuje da li je lice koje je postavilo video nadzor pribavilo potrebnu dokumentaciju te da u ovakvim i sličnim situacijama ne postoji mogućnost da zaposleni CEDIS-a uđu u privatni posjed.

Nakon razmatranja navoda iz Zapisnika o izvršenom nadzoru, Prigovora i ostalih spisa predmeta ,Savjet Agencije je odlučio kao u dispozitivu ovog Rješenja iz sljedećih razloga:

Savjet Agencije, na osnovu prednje izloženog, cijeni da su kontrolori u okviru svojih nadležnosti pravilno i potpuno utvrdili činjenično stanje i primijenili materijalno pravo te da je u predmetnom Zapisniku konstatovao da su na betonskom stubu na raskrnici ul.Iva Andrića i IX Crnogorske brigade, naselje Zagorič Podgorica postavljene kamere od strane N.N. lica; da je nesporno da je betonski stub u vlasništvu CEDIS-a te da su postavljene kamere koje svojim opsegom zahvataju javnu površinu instalirane suprotno čl.35, 37 i 40 Zakona o zaštiti podataka o ličnosti i subjektu nadzora i ukazao da se kamere instalirane na betonskom stubu kojim gazduje CEDIS na raskrsnici ul. Iva Andrića i IX Crnogorske brigade naselje Zagorič Podgorica koje vrše video nadzor javne površine uklone u roku od 15 dana od dana prijema Zapisnika.

Članom 2 stavovi 1 i 2 Zakona o zaštiti podataka o ličnosti propisano je da se podaci o ličnosti moraju obrađivati na pošten i zakonit način te da se lični podaci ne mogu obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom.

Ukoliko rukovalac zbirke ličnih podataka planira automatsku obradu ličnih podataka putem video nadzora javne površine, obavezan je da prethodno pribavi saglasnost nadzornog organa, shodno članu 28 stav1 tačka 2a ZZPL-a.

Ukoliko se video nadzor javne površine vrši bez obavještenja iz člana 27 stav 1, odnosno saglasnosti iz člana 28 stav 1 tačka 2a ovog zakona, nadzorni organ će rješenjem naložiti uklanjanje sredstava kojima se vrši video nadzor. Uklanjanje sredstava iz stava 1 ovog člana vrši subjekat koji upravlja javnom površinom, odnosno objektom na kojem su postavljena sredstva kojima se vrši video nadzor.

U postupku nadzora nesporno je utvrđeno da je objekat-betonski stub na kojem je na nezakonit način od strane N.N. lica instaliran video nadzor, a kojim se vrši nadziranje javne površine u vlasništvu Crnogorskog elektrodistributivnog sistema - CEDIS doo Podgorica, što potvrđuje i subjekt nadzora u samom Prigovoru. Činjenica da je betonski stub postavljen na privatnom posjedu ne oslobađa od odgovornosti CEDIS da shodno članu 40 a Zakona o zaštiti podataka o ličnosti postupi po nalogu Agencije iz razloga što je ovim članom propisano da

"Ukoliko se video nadzor javne površine vrši bez obavještenja iz člana 27 stav 1, odnosno saglasnosti iz člana 28 stav 1 tačka 2a ovog zakona, nadzorni organ će rješenjem naložiti uklanjanje sredstava kojima se vrši video nadzor.

Uklanjanje sredstava iz stava 1 ovog člana vrši subjekat koji upravlja javnom površinom, odnosno objektom na kojem su postavljena sredstva kojima se vrši video nadzor."

Primjenom ovlašćenja datih Zakonom o zaštiti podataka o ličnosti, ovlašćena lica-kontrolori Agencije u postupku nadzora utvrđuju da li je ,u konkretnom slučaju, video nadzor instaliran u proceduri i na način propisan ZZPL-om te s tim u vezi ukoliko se utvrdi, što je u predmetnom slučaj, da je nezakonito instaliran video nadzor javne površine primjenom gore navedenog čl.40a ZZPL-a izriču se mjere na otklanjanju nepravilnosti odnosno uklanjanju sredstava kojima se vrši video nadzor. S toga, stoje navodi iz Prigovora da CEDIS nije u obavezi da se stara da li je lice koje je instaliralo video nadzor pribavilo potrebnu dokumentaciju i saglasnost jer je to nadležnost ove Agencije ali navedeno ne znači da CEDIS ne može biti subjekt nadzora iz razloga što je na betonskom stubu koji je u vlasništvu CEDIS-a instaliran sporni video nadzor i što je CEDIS shodno čl.40a stav 2 obavezan da po nalogu Agencije ukloni sredstva kojim se vrši video nadzor jer isti upravlja objektom na kojem su postavljena sredstva za vršenje video nadzora. Obavezu da uklone sredstva imaju subjekti koji upravljaju javnom površinom odnosno objektom na kojem su postavljena sredstva kojima se vrši video nadzor, što je u konkretnom slučaju obaveza CEDIS-a.

Shodno članu 23 stav 2 Zakona o inspekcijskom nadzoru, a u smislu čl.73 ZZPL-a, CEDIS doo Podgorica kao subjekt nadzora odnosno odgovorno lice u subjektu nadzora dužno je, u roku od tri dana od isteka roka određenog za izvršenje mjere iz stava II ovog Rješenja pisanim putem obavijesti Agenciju da li su naređene mjere izvršene.

Imajući u vidu navedeno, odlučeno je kao u dispozitivu.

**Uputstvo o pravnoj zaštiti:** Protiv ovog Rješenja može se pokrenuti Upravni spor pred Upravnim sudom u roku od 20 dana od dana prijema.

**SAVJET AGENCIJE**

**Predsjednik, Muhamed Gjokaj**

**Dostavljeno:**

**-** CEDIS-u

- Uprava policije -CB Podgorica

- Odsjek za predmete i prigovore

- Odsjeku za nadzor